TTAซื้อหุ้นบริษัทเรือเวียดนาม 346 ล้านบาท
โทรีเซนไทย เอเยนต์ซีส์ ใช้บริษัทย่อยเข้าซื้อหุ้น บริษํทเจ้าของท่าเรือในเวียดนามมูลค่า 346.38ล้านบาท
22 พ.ย. 2553

โทรีเซนไทย เอเยนต์ซีส์ ใช้บริษัทย่อยเข้าซื้อหุ้น บริษํทเจ้าของท่าเรือในเวียดนามมูลค่า 346.38ล้านบาท
บริษัทโทรีเซนไทย เอเยนต์ซีส์ (TTA)ได้ใช้บริษัทย่อยซื้อหุ้นบริษัท  Baria Joint Stock Company of Services for Import Export of Agro-Forestry Products and Fertilizers (BariaSerece) ในประเทศเวียดนาม จาก Yara Asia Pte. Ltd. จำนวน 20%  คิดเป็นมูลค่าเท่ากับ 346.38 ล้านบาท 
ทั้งนี้  Baria Serece เป็นเจ้าของและบริหารท่าเรือ Phu My Port ซึ่งเป็นท่าเรือน้ำลึกที่มีสิ่งอำนวยความสะดวก  มีคลังสินค้าและคลังสินค้าทัณฑ์บน มีศักยภาพในการรองรับสินค้าได้ถึง 6 ล้านเมตริกตันต่อปี   มีสิ่งอำนวยความสะดวกที่ทันสมัย ครบครัน และมีความสัมพันธ์อันยาวนานกับลูกค้าเป็นจำนวนมาก ปัจจุบัน  เป็นท่าเรือสินค้าแห้งเทกองที่ใหญ่ที่สุดในเวียดนามใต้ โดยดูแลจัดการสินค้าเกษตรกรรม ถ่านหิน และปุ๋ย ในปี 2552 และใน9เดือนแรกของปี 2553 ได้ดูแลจัดการสินค้าจำนวนประมาณ 3.43 ล้านตัน และ 4.01 ล้านตัน ตามลำดับ
TTA ระบุว่า ท่าเรือ Phu My Port ตั้งอยู่ในทำเลยุทธศาสตร์ที่มีศักยภาพสูง มีการคาดการณ์ว่าจะมีการค้าหลั่งไหลเข้ามามากขึ้นและมีการพัฒนาสาธาณูปโภคในอนาคต เนื่องจากมีการลงทุนในภาคอุตสาหกรรมที่สำคัญในเขต Baria-Vung Tau มีการคาดการณ์ว่าท่าเรือ Phu My Port จะยังคงมีความได้เปรียบในการแข่งขันทางการค้ากับท่าเรือที่มีอยู่แล้วและที่เกิดขึ้นใหม่ในเขตดังกล่าวได้ เนื่องจากมีประวัติที่ก่อตั้งมายาวนาน มีอุปกรณ์อำนวยความสะดวกที่ครบครัน และมีการเชื่อมต่อกับเส้นทางขนส่งอื่นๆ พร้อมมีสัญญาระยะยาวกับลูกค้ารายใหญ่คิดเป็นปริมาณสินค้าเท่ากับ 3.28 ล้านตัน หรือไม่น้อยกว่า 80% ของศักยภาพท่าเรือที่คาดการณ์ไว้ในปี 2553
"การเข้าซื้อหุ้นใน Baria Serece ยังสอดคล้องกับกลยุทธ์ธุรกิจของ TTA ในการที่จะขยายกลุ่มธุรกิจโครงสร้างขั้นพื้นฐานโดยการเพิ่มกิจกรรมทางการค้าที่ใกล้เคียงและที่สามารถเพิ่มมูลค่าให้กับกลุ่มธุรกิจนี้"
ล่าสุดราคาหุ้น TTA  ซื้อขายบริเวณ 21 บาทบวก 0.02บาท